E-külastus on uus formaat, millega tutvustatakse elukutseid Youtube’i otseülekandena. „Läheme inimese juurde ja näitame ära, mida ta teeb, tema töövahendeid ja -keskkonda, uurime veidi tema haridusteed, lapsepõlve unistusi ja palume kirjeldada tüüpilist tööpäeva,“ tutvustab ettevõtmist projekti mentor, karjäärinõustaja ja tööõnne uurija Tiina Saar-Veelmaa.
Eesmärk on anda põhikooliõpilastele vähemalt kolm ideed ameti või tegevusvaldkonna kohta, mida tulevikus proovida. Noored tutvuvad ehtedisaineri, interaktsioonidisaineri, rahapesu tõkestamise juhi, meditsiinitehniku, eratreeneri ja paljude teiste erialadega. „Miks? Koolis ei keskendu me erialadele, vaid õpime aineid. Nii jääbki noortel sageli seos õpitava ja tulevikuvalikute vahel puudu. Õpilased vajavad sügavamat sissevaadet endasse ja oma võimalustesse,“ rõhutab Saar-Veelmaa.
„Heateo Haridusfondi üks eesmärke on panustada sellesse, et õpilased teeksid teadlikumaid karjäärivalikuid. Praegu paljud gümnaasiumilõpetajad oma kutsumust kahjuks ei tea ja valivad edasiõppimise eriala üsna juhuslikult. Tagasi Kooli e-külastuste kaudu näevad õpilased lähedalt väga erinevaid ameteid ja saavad infot selle kohta, milliseid teadmisi üks või teine amet nõuab. Seda teades on lihtsam mõtestada oma õpinguid ja kasvatada motivatsiooni oma haridustee lõpuni käia,“ ütles Heateo Haridusfondi kaasasutaja Martin Villig, kes on ka ise ühe e-külastuse läbi viinud.